Den internationale afdeling under Skipper Clement Skolen i Aalborg må afvise 36 elever på grund af pladsmangel.

36 elever af henholdsvis udenlandske og danske forældre i Aalborg kan ikke få den engelsksprogede undervisning efter sommerferien som de håbede på. Skipper Clement Skolen har fået rekord mange tilmeldinger til den internationale afdeling i år, og må derfor afvise elever. Den internationale afdeling blev primært oprettet for at tilbyde international undervisning til børn af forældre, der flytter til Nordjylland for at arbejde eller studere. Derfor får afvisningen af de internationale elever nu formanden for Aalborg Industri- og Handelskammer, Erik B. Hansen, til at råbe vagt i gevær. - Jeg opfatter det som stærkt bekymrende. Det viser sig nemlig, at mange af eleverne netop er børn af forældre, der kommer hertil for at styrke vores arbejdsmarked og sundhedssektoren - og udvikle regionen. Kan de ikke få deres børn i en international skole, ja så kommer de slet ikke, lyder det fra Erik B. Hansen.